
אוקטובר 2015

'תכשיט צרוף'  

מוזיאון אילנה גור מארח את בוגרי 'אומנית', המכללה לצורפות

של רשת החינוך נעמת, לתערוכת תכשיטים.

יום חמישי, 19.11.2015, בשעה 18:30
התערוכה 'תכשיט צרוף', פרי יצירותיהם של בוגרי מכללת 'אומנית',  תיפתח במוזיאון אילנה גור, ביום ה', 19.11.15, בשעה 18:30, במעמד: האמנית, אילנה גור,  אוצרת המוזיאון, צופיה דקל-כספי, יו"ר נעמת,  גליה וולוך, מנהלת החינוך של הרשת, מינה שפי, מנהל מכללת 'אומנית', אוריאל בוזגלו, והבוגרים  המציגים. 
במסגרת שיתוף הפעולה שנרקם בין מוזיאון אילנה גור לרשת החינוך של נעמת, יארח המוזיאון, את בוגרי המכללה בתערוכת תכשיטים בהשראת עולם הצומח, אוצר התערוכה, מנהל מגמת התכשיטנות במכללה:  אוריאל בוזגלו.

בתערוכה יוצגו  עבודותיהם של 13 בוגרי המגמה לתכשיטנות ובהם, כ-21 פריטים הכוללים: טבעות, שרשראות, עגילים וצמידים.
הבוגרים המשתתפים: אבנת לוי, איילה היימן, אלכסנדר זיסמן, טטיאנה חיבנקוב, לידור גיגי, מתת נחום, נעמי רגב, עדה בוגנים, עמית מירסקי, רות לוסון, מרב רסובסקי, טל תורג'מן, נטע קריס.
העושר הצורני והצבעוני שבעולם הבוטני, היווה מקור השראה ליצירותיהם של הסטודנטים בעיצוב עבודות הגמר שלהם במגמת צורפות ועיצוב תכשיטים. כל סטודנט ביטא את התרשמותו הייחודית מצמח שבחר ועיצב תכשיט בדמותו ובהשראתו, בתוספת פרשנות אישית בשפתו שלו, בקולו הייחודי.
כל תכשיט התחיל מעבודת מחקר בעולם הצמחים המקיפים אותנו, בסביבת החיים האורבאנית, או הכפרית. בה הדימוי נבחר מתוך מגוון כמעט אינסופי של צורות וצבעים, ריחות וטעמים,. 

בתהליך שעברו הסטודנטים הם התחברו לעולמם הפנימי. האחד נמשך לקוץ והשנייה חשבה על עלווה שופעת וחושנית. ומה צורה אומרת? מה היא מזכירה? מה ריח של צמח מזכיר? ילדות הנראית במבט לאחור, פסטורלית. קוץ מזכיר כאב שהשאיר צלקת, ופרח מעלה רגשות, רומנטיים אולי? אכזבה צורבת? עלים שנשרו כמו ימים שחלפו? 
התכשיט אינו מבקש לחקות את הצמח. הוא מכיל בתוכו את הרעיונות והתחושות שנולדו מתוך התבוננות..

"לעיתים  פרויקט גמר של סטודנט הוא דלת הצצה לתוך נפשו, אך גם דלת הצצה שלו עצמו על העולם. דלת של יצירה ושפת ביטוי, שתוסיף ותלבלב, בתוכו ובתוך צופיו." כותב אוריאל בוזגלו, אוצר התערוכה.
תהליכים וטכניקות:
כדי לממש את רעיונותיהם, השתמשו הבוגרים במגוון טכניקות ותהליכים, המבטאים את מכלול החומרים שלמדו במהלך שנת הלימודים. 

רוב הסטודנטים, התוודעו לצורפות בפעם הראשונה, עת החלו את לימודיהם במכללת 'אומנית'. בחלק מהתכשיטים יש שימוש בחומר גלם שהוא הצמח עצמו. במקום לנסות ולעצב "דימוי" צמח, הסטודנטים בחרו חלקי צמח, שניתן להפכם למודל ליציקת פריט ממתכת. כך נוצר העתק מדויק של החומר האורגני, שהיה המקור.

בתכשיטים המורכבים מחלקים מרובים, יש שימוש בטכניקות שכפול שונות, כגון יציקות, שימוש בתבניות הטבעה ועוד, כשההשראה היא הריבוי שבטבע בדמות עלים, מרבדי  פרחים, שדות חיטה וקוצים.

מכללת אומנית הוקמה על ידי נעמ"ת בשנת 1967 במטרה להכשיר צורפות וצורפים ברמה גבוהה תוך הקפדה על שילוב של טכניקות מדויקות ועיצוב מושלם, ומתן תעודה מוכרת בענף לבוגריה.

אומנית מעודדת את הסטודנטים להציג את עבודותיהם בתחרויות ובתערוכות בארץ ובעולם. בין בוגרי המכללה צורפים ידועי שם אשר זכו בפרסים יוקרתיים ומשתתפים תדיר בתערוכות בארץ ובעולם 
שיח גלריה בתערוכה, בהנחיית אוריאל בוזגלו, מנהל מגמת התכשיטנות ובהשתתפות הבוגרים, יתקיים ביום ו' 11.12.15 בשעה 12:00.
התערוכה תוצג בין התאריכים: 19.11.15- 19.12.15
מוזיאון אילנה גור, סמטת מזל דגים 4, יפו העתיקה, טלפון: 03-6837676
שעות הפעילות של המוזיאון

ימים: א'- ו': 16:00-10:00

יום: שבת וחג: 18:00-10:00

ערבי חג: 14:00-10:00
לפרטים נוספים, אנא פנה למשרדי.  

                                                              בברכה
                                                                שמשון קריסטל
                                                                'קריסטל אמנות בתקשורת' 

